A Tanács 2012/2000/EK rendelete
(2000. szeptember 21.)
az 1994. évi csatlakozási okmány 9. sz. jegyzőkönyve 4. mellékletének és a 3298/94/EK rendeletnek az Ausztrián áthaladó nehéz-tehergépjárművek ökopontrendszere tekintetében történő módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel Ausztria, Finnország és Svédország csatlakozási okmányára és különösen az ahhoz csatolt 9. sz jegyzőkönyv 11. cikke (2) bekezdésére és 16. cikkére,
a 9. sz. jegyzőkönyvben szabályozott eljárásnak megfelelően,
mivel:
(1) A 9. sz. jegyzőkönyv az Ausztria területén áthaladó nehéz-tehergépjárművek tekintetében egy tranzitjogrendszeren (ökopontok) alapuló sajátos szabályozásról rendelkezik. A tagállamoknak juttatott ökopontok elosztási rendjét a jegyzőkönyv 4. melléklete tartalmazza.
(2) A 9. sz. jegyzőkönyv 11. cikke (2) bekezdésének c) pontja arra kötelezi a Bizottságot, hogy a jegyzőkönyvhöz csatolt 5. melléklet (3) bekezdésével összhangban megfelelő intézkedéseket fogadjon el, ha az Ausztrián áthaladó ökopont-köteles utazások száma egy év folyamán 8 %-nál nagyobb mértékben meghaladja az 1991-re megállapított viszonyítási értéket.
(3) A jegyzőkönyv 5. mellékletének (3) bekezdése határoz meg szabályokat az 1991-es viszonyítási érték meghaladása esetében az igénybe vehető ökopontok felülvizsgált számának megállapítására.
(4) A fent említett 11. cikk (2) bekezdésének c) pontjában megállapított határérték átlépése 1999-ben megtörtént. Az 5. melléklet (3) bekezdésében meghatározott számítási módszer alkalmazása az összes igénybe vehető ökopont számának csökkenését fogja eredményezni.
(5) A 9. sz. jegyzőkönyvet a Szerződésben megállapított alapvető szabadságjogokkal összhangban kell alkalmazni. Emiatt feltétlenül szükségessé vált olyan intézkedések meghozatala, amelyek alkalmasak az áruk szabad mozgásának és a belső piac korlátlan működésének a biztosítására.
(6) Az ökopontoknak egyedül a 2000. évben történő teljes mértékű csökkentése azzal az aránytalan hatással járna, hogy szinte megszűnne az Ausztrián áthaladó forgalom. Ennek következtében az ökopontok teljes mértékű csökkentése a 2000-2003-ig terjedő időszakra elosztva érvényesül.
(7) Az ökopontok arányos csökkentése megköveteli azt is, hogy azok a tagállamok, amelyek leginkább hozzájárultak a 8 %-os határérték átlépéséhez, viseljék az ökopontok számukra juttatott részének csökkentését azért, hogy elérhető legyen a teljes csökkentés. Ez szükségessé teszi az ökopontok tagállamok közötti elosztási kulcsának felülvizsgálatát.
(8) A rendelkezésre álló ökopontok leghatékonyabb felhasználásának biztosítása érdekében intézkedéseket kell hozni a tagállamok ösztönzésére, hogy a fel nem használt ökopontokat juttassák vissza a Bizottsághoz újraelosztás céljából.
(9) A vasúti áruszállítás fokozottabb alkalmazása a kombinált áruszállításban - különösen a "gördülő országút" (ro-la) használata - kevésbé káros a környezetre, mint a közúti áruszállítás, és alkalmas a rendelkezésre álló ökopontok számából eredő feszültség enyhítésére. Sürgősen fejleszteni kell e szállítási mód hatékonyabb alkalmazását, többek között a helyfoglalás módjának felülvizsgálatával. Figyelemmel kell kísérni az ilyen erőfeszítések hatásait.
(10) Mindezekre tekintettel módosítani kell a 9. sz. jegyzőkönyv 4. mellékletét és a Bizottság 3298/94/EK rendeletét [1] módosított rendelet.
(11) A 9. sz. jegyzőkönyv 16. cikke alapján létrehozott bizottság nem adott véleményt a javaslatban megfogalmazott intézkedésekről. A 9. sz. jegyzőkönyv 16. cikke (3) bekezdésével összhangban a Bizottság késedelem nélkül a Tanács elé terjeszt egy javaslatot a végrehajtandó intézkedésekről,
ELFOGADTA EZT A RENDELETET:
1. cikk
Ausztria, Finnország és Svédország csatlakozási okmánya 9. sz. jegyzőkönyvének 4. melléklete a következőképpen módosul:
"Év | Ökopontok százaléka | Ökopontok az EU-15-ök számára |
(1) | (2) | (3) |
2000 | 48,5 % | 11428150 |
2001 | 47,2 % | 11121897 |
2002 | 43,5 % | 10250317 |
2003 | 39,6 % | 9321531" |
2. cikk
A 3298/94/EK rendelet a következőképpen módosul:
1. A 6. cikk (2) bekezdésének második albekezdése helyébe a következő rendelkezés lép:
"A 9. sz. jegyzőkönyv 11. cikke (2) bekezdésének c) pontjában részletezett körülmények között csökkenteni kell az ökopontok számát. A csökkentést a 9. sz. jegyzőkönyv 5. mellékletének 3. pontjában meghatározott módszer szerint kell kiszámítani. Az így kiszámított ökopontcsökkentést több évre elosztva kell megvalósítani."
2. A 7. cikk a következő bekezdéssel egészül ki:
"(3) A Bizottság minden évben - február 1-jén - feljegyzi az egyes tagállamoknak juttatott, az előző évre érvényes, fel nem használt és a Bizottsághoz a (2) bekezdésnek megfelelően vissza nem juttatott ökopontok számát. Ha a fel nem használt mennyiség több, mint az adott tagállamnak juttatott ökopontok számának 2 %-a, akkor a Bizottság ennek megfelelő mennyiségű ökopontot levon a tagállamnak az adott évre jutó ökopontjainak számából. Ez az ökopontmennyiség az adott évben hozzáadódik a közösségi tartalékhoz."
3. A rendelet a következő cikkel egészül ki:
"14b. cikk
A Bizottság figyelemmel kíséri azokat a tevékenységeket, amelyeket Ausztria és a többi tagállam végez az Alpokon áthaladó kombinált áruszállítási szolgáltatás fejlesztése érdekében. A Bizottság az első jelentését erről a 2001. évben készíti el."
4. A D. melléklet helyébe a következő lép:
"D. MELLÉKLET
AZ ÖKOPONTOK ELOSZTÁSA 2000-2003
Ország | 2000 | 2001 | 2002 | 2003 |
I | 3789047 | 3688365 | 3401686 | 3076080 |
D | 3548525 | 3453294 | 3182073 | 2898150 |
A | 1519487 | 1476911 | 1355433 | 1274152 |
NL | 934373 | 909981 | 840560 | 750500 |
GR | 455749 | 443800 | 409792 | 366994 |
DK | 306414 | 298415 | 275649 | 246115 |
B | 240765 | 234349 | 216080 | 195793 |
UK | 64309 | 62630 | 57852 | 51654 |
S | 57042 | 55553 | 51315 | 45817 |
F | 37829 | 36841 | 34031 | 30385 |
LUX | 37829 | 36841 | 34031 | 30385 |
SF | 34986 | 34072 | 31473 | 28101 |
E | 9079 | 8842 | 8167 | 7292 |
IRL | 7566 | 7368 | 6806 | 6077 |
P | 3026 | 2947 | 2722 | 2431 |
EU TARTALÉK | 382105 | 371688 | 342547 | 311605 |
ÖSSZESEN | 11428150 | 11121897 | 10250317 | 9321531 |
"3. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. szeptember 21-én.